РЕШЕНИЕ ЗА ИЗПЪЛНЕНИЕ НА КОМИСИЯТА
от 20 август 2012 година
за изменение на Решение 2002/994/ЕО относно някои защитни мерки по отношение на продукти от животински произход, внасяни от Китай
(нотифицирано под номер C(2012) 5753)
(текст от значение за ЕИП)
(2012/482/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 22, параграф 6 от нея,
като има предвид, че:
(1)
Решение 2002/994/ЕО на Комисията от 20 декември 2002 г. относно някои защитни мерки по отношение на продукти от животински произход, внасяни от Китай (2), се прилага за всички продукти от животински произход, внасяни от Китай и предназначени за консумация от човека или за храна на животни.
(2)
Съгласно член 3 от посоченото решение държавите членки трябва да разрешават вноса на изброените в част II от приложението към същото решение продукти, към които е приложена декларация от китайския компетентен орган, удостоверяваща, че преди да бъде изпратена, всяка пратка е била подложена на химически анализ, за да се гарантира, че съответните продукти не представляват опасност за човешкото здраве. По-конкретно този анализ следва да бъде извършен с оглед на откриването на хлорамфеникол, нитрофуран и метаболитите му.
(3)
По отношение на меда, предназначен за износ за Съюза, китайският компетентен орган представи подходящ план за мониторинг на остатъците. Този план е одобрен с Решение 2011/163/ЕС на Комисията от 16 март 2011 г. за одобряване на плановете, представени от трети страни в съответствие с член 29 от Директива 96/23/ЕО на Съвета (3).
(4)
Понастоящем медът и храната за пчелните ларви са включени в списъка в част II от приложението към Решение 2002/994/ЕО. Прополисът и цветният пчелен прашец също са продукти на пчеларството и като се имат предвид спецификите на производствения процес на тези животински продукти, опасностите, които те пораждат за здравето на животните и за общественото здраве, са минимални. Освен това в одобрения с Решение 2011/163/ЕС план, който бе представен от Китай във връзка с мониторинга на остатъците по отношение на предназначения за износ мед, се съдържат подходящи гаранции за безопасността на тези продукти. Поради това прополисът и цветният пчелен прашец следва да бъдат включени в списъка на продуктите, установен в част II от приложението към Решение 2002/994/ЕО, и посоченото решение следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В част II от приложението към Решение 2002/994/ЕО се добавя следното тире:
„-
прополис и цветен пчелен прашец“.
Член 2
Адресати на настоящото решение са държавите членки.
Съставено в Брюксел на 20 август 2012 година.